Informasjon til deg som er ansatt i en privat barnehage

Den 16. juni la det regjeringsoppnevnte Storberget-utvalget frem sin rapport med forslag til fremtidig finansiering og regulering av private barnehager.

Mulige endringer er ikke politisk behandlet ennå. Men på grunn av de alvorlige konsekvensene forslagene kan få for barn, ansatte og eiere i private barnehager, mener vi det er naturlig å informere dere ansatte om noen av endringene som flertallet i utvalget har foreslått.

Alle barnehager, både kommunale og private, er avhengig av offentlige overføringer for å eksistere. I private barnehager dekker foreldrebetalingen om lag 15 prosent av kostnadene. Resten dekkes i form av offentlige tilskudd.

Flertallet (KS, Fagforbundet, Utdanningsforbundet, Viker og utvalgsleder Storberget) foreslår blant annet at:

* **Kommunene skal få myndighet og mulighet til å avgjøre hvilke private barnehager som skal få tilskudd, hvor lenge de skal få tilskudd og hvilket nivå tilskuddene skal ligge på.**
Dette er i praksis en avvikling av det nasjonale regelverket om økonomisk likeverdig behandling av barn i private og kommunale barnehager, som har ligget til grunn for finansieringen av private barnehager siden 2004. Forslaget innebærer større uforutsigbarhet for barn, ansatte og barnehageeiere. Det vil blant annet kunne svekke barnehagenes forutsetninger for å kunne foreta nødvendige oppgraderinger og vedlikehold av barnehagen. Det vil svekke ansattes forutsigbarhet for varige arbeidsforhold, og det vil svekke mulighetene for å gi ansatte kurs og annen kompetanseheving. Kort sagt: Forslaget vil true kvaliteten i tilbudet til barna i private barnehager, og det vil skape uforutsigbare arbeidsvilkår for de ansatte i private barnehager.
* **Pensjonstilskuddet til private barnehager skal kuttes, flertallet i utvalget tallfester selv dette kuttet til 950 millioner kroner i året. Forslagene har ingen mekanismer som sikrer at midler som på denne måten trekkes ut av barnehagene, blir værende i sektoren.**
Et slikt kutt vil kunne innebære at mange private barnehager ikke vil ha grunnlag for videre drift. Dermed truer forslaget ikke bare fremforhandlede tariffavtaler mellom arbeidsgiver- og arbeidstakerorganisasjonene i sektoren, det vil også true arbeidsplasser som engasjerte og dyktige ansatte har valgt i private barnehager.

Mer om hva forslaget fra flertallet i Storberget-utvalget innebærer, [kan dere lese på pbl.no.](https://www.pbl.no/aktuelt/tilskudd-og-barnehagedrift/tilskudd-og-okonomi/derfor-stotter-ikke-pbl-lokal-samhandlingsmodell-for-finansiering-av-private-barnehager/) Her finner dere også informasjon om PBLs forslag i utvalget: Kvalitets- og mangfoldsmodellen.

[**Rapporten fra Storberget-utvalget er sendt ut på høring, med høringsfrist 1. oktober 2021**](https://www.regjeringen.no/no/dokumenter/horing-av-storberget-utvalgets-rapport-du-er-henta/id2864262/)**.**

Kommuner, barnehager, arbeidsgiver- og arbeidstakerorganisasjoner, ansatte, foreldre og andre interesserte kan svare på høringen.

Sammen med andre private barnehager kommer vi til å engasjere oss for å få stoppet forslaget fra flertallet i Storberget-utvalget.

<Barnehagen vår> legger ikke skjul på at vi ønsker velkommen ansattes engasjement for å sikre en fremtidig finansiering av barnehagene som ikke innebærer forskjellsbehandling av barn eller skaper uforutsigbarhet for ansatte i private barnehager. Vi vil derfor ta opp denne saken i Samarbeidsutvalget (SU), der foreldre, ansatte og barnehagens eier alle er representert.